Det er grovt, uansvarligt og en decideret vildledende indblanding i den politiske debat, når dronningen siger, at vi ikke bør panikke over klimaforandringer.

Det mener folketingsmedlemmet Sikandar Siddique, der nu har bedt regeringen redegøre for, om den er enig med dronningens udtalelser, der kom frem i forbindelse med et interview i Politiken i anledningen af dronningens 80 års fødselsdag.

Se også: Dronningen: Vi bør ikke panikke over klimaforandringerne

I en mail til Ekstra Bladet skriver Sikandar Siddique, at han er helt uforstående over for dronningens udtalelser.

'Er 250 millioner klimaflygtninge ikke en katastrofe? Hvad med fødevaremanglen? Det ekstreme vejr, der slår millioner ihjel? Hvad med manglen på rent vand, der vil have katastrofale følger for milliarder af mennesker? Det er en fantastisk uvidenskabelig og uheldig udmelding fra Hendes Majestæt Dronningen, et syn på klimaet som hører fortiden til', skriver han.

Det tidligere medlem af Alternativet mener desuden, at statsministeren må sætte dronningen på plads, og han har derfor spurgt regeringen direkte, om den vil tage problemstillingen op med kongehuset.

'... at regenten så direkte blander sig i den politiske debat, tilmed på en måde der kan være skadelig for Danmark som foregangsland, uddyber han i mailen.